ไตรมาสแรกธอส.กำไร 1,497 ล้าน
ธนาคารอาคารสงเคราะห์ ( ธอส. )&nbsp; เปิดผลดำเนินงานไตรมาสแรก กำไร 1,497 ล้านบาท จากเป้ากำไรสุทธิทั้งปีที่ 5,272 ล้านบาท
10 พ.ค. 2553

ธนาคารอาคารสงเคราะห์ ( ธอส. )  เปิดผลดำเนินงานไตรมาสแรก กำไร 1,497 ล้านบาท จากเป้ากำไรสุทธิทั้งปีที่ 5,272 ล้านบาท 
นายขรรค์ ประจวบเหมาะ กรรมการผู้จัดการธนาคารอาคารสงเคราะห์ ( ธอส. ) เปิดเผยถึงผลการดำเนินงานของธนาคารในไตรมาสแรกว่า ธนาคารมีกำไรสุทธิ 1,497 ล้านบาท จากเป้ากำไรสุทธิทั้งปีที่ 5,272 ล้านบาท โดยสามารถขยายสินเชื่อใหม่ได้ 2.55 หมื่นล้านบาท เพิ่มสูงขึ้นกว่าเดียวกันของปีก่อนที่สามารถขยายสินเชื่อได้ 2.25 หมื่นล้านบาท มียอดสินเชื่อคงค้าง 6.52 แสนล้านบาท เพิ่มขึ้น 4.52 % มียอดเงินฝากรวม 5.59 แสนล้านบาท เพิ่มขึ้น 8.61 %  มีสินทรัพย์รวม 6.91 แสนล้านบาท เพิ่มขึ้น 4.29 %  มียอดหนี้ที่ไม่ก่อให้เกิดรายได้หรือ เอ็นพีแอล 5.62 หมื่นล้านบาทคิดเป็น 8.92 % ของยอดสินเชื่อรวม ลดลง กว่า 7,000 ล้านบาทเมื่อเทียบกับช่วงเดียวกันของปีก่อน 
สำหรับแนวโน้มการขยายตัวของสินเชื่อทั้งปี คาดว่าจะสามารถทำได้ตามเป้าหมายที่ตั้งไว้ 9 หมื่นล้านบาท โดยคาดว่าจะสามารถขยายสินเชื่อใหม่ในช่วงไตรมาสที่ 2 ( เม.ย.- มิ.ย. )  ได้อีกกว่า 2 หมื่นล้านบาท 
"ยอดสินเชื่อในช่วงเดือนมี.ค. เพิ่มขึ้นกว่า 1.2 หมื่นล้านบาท เพราะคนคิดว่ามาตรการกระตุ้นอสังหาริมทรัพย์จะหมดอายุ แต่เมื่อรัฐบาลให้ต่ออายุจนถึงเดือน พ.ค. นี้ ก็เชื่อว่ายอดสินเชื่อจะไม่เพิ่มขึ้นมากนัก เนื่องจากบ้านที่สร้างใหม่ยังเสร็จไม่ทัน ทั้งนี้คาดว่าเมื่อสิ้นสุดการชุมนุมแล้ว ยอดการปล่อยสินเชื่อน่าจะดีขึ้นเพราะที่ผ่านมากำลังซื้ออั้นอยู่พอสมควร " นายขรรค์กล่าว